Федерико Гарсия Лорка
Балада за морската вода

Превод от испански: Александър Муратов, Атанас Далчев, —

chitanka.info

Далеч

усмихва се морето.

Зъби от пяна,

устни от небе.

— Какво продаваш, моме тъжна,

с гърдите голи и злочести?

— Продавам аз, сеньор, водата

на морето.

— Какво ми носиш, момко черен,

примесено с кръвта ти буйна?

— Сеньоре, нося аз водата

на морето.

— Кажи ми, сълзите солени

отгде извират, мила мамо?

— Аз плача със водата

на морето.

— Сърце, а тая нетърпима

горчивина къде се ражда?

— Безкрай горчива е водата

на морето.

Далеч

усмихва се морето.

Зъби от пяна,

устни от небе.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.